21. ΙΗ΄ ΣΥΝΤΑΚΤΙΚΗ ΠΡΑΞΙΣ της 9/9 Ιαν. 1968 (ΦΕΚ Α΄ 4)  Περί παραπομπής εις Ειδικόν Συμβούλιον με το ερώτημα της αποτάξεως ή αυτεπαγγέλτου αποστρατείας των Αξιωματικών των Ενόπλων Δυνάμεων και της Ελληνικής Βασιλικής Χωροφυλακής των ενεχομένων εις την ανατρεπτικήν κίνησιν της 13ης Δεκ. 1967. Λαβόν υπ’ όψει: Την υπ’ αριθ. Α΄ Συντακτικήν Πράξιν "περί ασκήσεως της Συντακτικής και Νομοθετικής εξουσίας κλπ.", την εν τω Στρατεύματι δημιουργηθείσαν συνεπεία της ανατρεπτικής κινήσεως της 13ης Δεκ. 1967 αναταραχήν, προς δε και την ανάγκην της αποκαταστάσεως εις τας Ενόπλους Δυνάμεις της ηρεμίας και τάξεως, αποφασίζει: Άρθρ.1.-1.Αξιωματικοί των Ενόπλων Δυνάμεων και της Ελληνικής Βασιλικής Χωροφυλακής, οπωσδήποτε μετασχόντες ή αναμιχθέντες εις την ανατρεπτικήν κίνησιν της 13ης Δεκ. 1967, τίθενται, είτε εις απόταξιν ανεξαρτήτως της καταστάσεως εις ην διετέλουν κατά την ημέραν ταύτην ή διατελούσι κατά την δημοσίευσιν της παρούσης, είτε εις αυτεπάγγελτον αποστρατείαν εφ’ όσον δεν προηγήθη τοιαύτη, δι’ αποφάσεως πενταμελών κατά Κλάδον των Ενόπλων Δυνάμεων, ή της Ελληνικής Βασιλικής Χωροφυλακής Συμβουλίων, των οποίων τα μέλη δέον να ώσι κατά βαθμόν ανώτερα ή αρχαιότερα των κρινομένων. Τα τακτικά μέλη εκάστου Συμβουλίου μετά τριών αναπληρωματικών, ορίζονται δι’ αποφάσεως του οικείου Υπουργού μετά πρότασιν του αντιστοίχου κατά Κλάδον Γεν. Επιτελείου ή του Αρχηγού της Χωροφυλακής. Εν ανεπαρκεία εν τινι Κλάδω των Ενόπλων Δυνάμεων ή τη Ελληνική Βασιλική Χωροφυλακή των απαιτουμένων δια την συγκρότησιν των Συμβουλίων Αξιωματικών, συγκροτούνται ή συμπληρούνται ταύτα δι’ Αξιωματικών ετέρων Κλάδων των Ενόπλων Δυνάμεων. Η εις τα Συμβούλια παραπομπή των ενεχομένων εις την κατά τα άνω ανατρεπτικήν κίνησιν, πραγματοποιείται δια πράξεως του Υπουργού Εθνικής Αμύνης ή του Υπουργού Δημοσίας Τάξεως. 2.Η ενώπιον των Συμβουλίων διαδικασία εις ουδεμίαν δικονομικήν διατύπωσιν υπόκειται, ούτε καλούνται εις την συνεδρίασιν οι κρινόμενοι ή οι μάρτυρες. Αι αποφάσεις των Συμβουλίων τούτων λαμβανόμενοι κατά πλειοψηφίαν είναι ανέκκλητοι και υποχρεωτικαί δια τον οικείον Υπουργόν, όστις το βραδύτερον εντός μηνός από της εκδόσεως των, εκδίδει τα σχετικά Β.Δ/τα. Άρθρ.2.-1.Δια τας κατά την παρούσαν Συντακτικήν Πράξιν εκδιδομένας διοικητικάς πράξεις και αποφάσεις, δεν χωρεί αγωγή περί αποζημιώσεως ενώπιον των τακτικών Δικαστηρίων, ουδέ προσφυγή η αίτησις ακυρώσεως ενώπιον του Συμβουλίου της Επικρατείας. 2.Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 